สแกนพอร์ต “กัลกุล ดำรงปิยวุฒิ์” ครึ่งปีแรก 65 กวาด GUNKUL เข้าพอร์ต 58 ล้านหุ้น ดันถือ 3%
เปิดไทม์ไลน์ ครึ่งปีแรก 65 “กัลกุล ดำรงปิยวุฒิ์” กวาด GUNKUL เข้าพอร์ต 57.58 ล้านหุ้น มูลค่ารวมกว่า 319.71 ลบ. ดันถือ 3% ตอกย้ำความเชื่อมั่นนักลงทุนถึงผลประกอบการที่จะเติบโตโดดเด่นและพื้นฐานธุรกิจแกร่ง
เปิดไทม์ไลน์ ครึ่งปีแรก 65 “กัลกุล ดำรงปิยวุฒิ์” กวาด GUNKUL เข้าพอร์ต 57.58 ล้านหุ้น มูลค่ารวมกว่า 319.71 ลบ. ดันถือ 3% ตอกย้ำความเชื่อมั่นนักลงทุนถึงผลประกอบการที่จะเติบโตโดดเด่นและพื้นฐานธุรกิจแกร่ง
16 ก.ค. 2565

“ข่าวหุ้นธุรกิจออนไลน์” ทำการสำรวจข้อมูลในวงการตลาดทุนประเด็นการเข้าซื้อหุ้นเพิ่มของผู้บริหารเพื่อเป็นการตอกย้ำการเติบโตของธุรกิจ โดยวันนี้ (15 ก.ค.65) “ทีมข่าว” ได้รวบรวมข้อมูลการซื้อขายหลักทรัพย์ของ นายกัลกุล ดำรงปิยวุฒิ์ ประธานกรรมการ บริษัท กันกุลเอ็นจิเนียริ่ง จำกัด (มหาชน) หรือ GUNKUL พบว่าในช่วงครึ่งแรกของปี 65 มีการเข้าซื้อหุ้น GUNKUL รวมทั้งสิ้น 8 รายการ จำนวน 57,588,000 หุ้น คิดเป็น 0.64% มูลค่ารวม 319.71 ล้านบาท สำหรับการซื้อหุ้นครั้งนี้ทำให้ นายกัลกุล ถือหุ้น GUNKUL รวมทั้งสิ้น 286,158,670 หุ้น หรือคิดเป็นประมาณ 3% ของจำนวนหุ้นจดทะเบียน ดังนี้

ทั้งนี้การซื้อหุ้นดังกล่าวของ นายกัลกุล ถือเป็นการสร้างความเชื่อมั่นให้กับนักลงทุนเกี่ยวกับผลประกอบการที่จะเติบโตอย่างสม่ำเสมอ ซึ่งตั้งแต่ต้นปีจนถึงปัจจุบัน GUNKUL มีการขยายแผนการดำเนินธุรกิจมาอย่างต่อเนื่องไม่ว่าจะเป็นการผนึกพันธมิตรตั้งบริษัทย่อย และการแตกไลน์ผลิตภัณฑ์
เริ่มตั้งแต่การจับมือ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ร่วมลงทุนและพัฒนาโครงการพลังงานหมุนเวียน (Joint Venture Agreement) และจัดตั้งบริษัทร่วมทุนถือหุ้น 50-50 โดยความร่วมมือทางธุรกิจในครั้งนี้ ถือเป็นการผนึกความแข็งแกร่งของทั้งสองกลุ่มบริษัท ที่จะเพิ่มศักยภาพในการดำเนินธุรกิจด้านพลังงานหมุนเวียนของบริษัทร่วมทุนเพื่อบรรลุเป้าหมาย 1,000 เมกะวัตต์ภายใน 5 ปี นับเป็นก้าวที่สำคัญของ GUNKUL ที่จะต่อจิ๊กซอว์ด้านพลังงานให้ครบจนถึงสเกลระดับโครงสร้างพื้นฐานของประเทศ และเป็นเจตนารมณ์ร่วมกันที่จะทำให้บริษัทร่วมทุนนี้เป็นตัวแทนขับเคลื่อนโครงการพลังงานหมุนเวียนที่มีศักยภาพในอนาคต
ล่าสุด GUNKUL ได้ดำเนินการแลกหุ้นกับ บริษัท เจ มาร์ท จำกัด (มหาชน) หรือ JMART ฝ่ายละประมาณ 500 ล้านบาท เพื่อตอกย้ำความมั่นใจในบริษัทร่วมทุน JGS Synergy Power ผู้ให้บริการด้านจำหน่ายสินค้าที่เกี่ยวข้องกับพลังงานทดแทนให้กับกลุ่มลูกค้ารายย่อย กลุ่มครัวเรือน ซึ่งเป็นไปตาม Mega Trend ของโลก พร้อมตั้งเป้าไว้ว่าอีก 6 เดือนจะแลกหุ้นเพิ่มเติมอีกฝ่ายละ 500 ล้านบาท ซึ่งจะรวมเป็นทั้งสิ้น 1,000 ล้านบาท
สำหรับ JGS Synergy Power ปัจจุบันได้เพิ่มทุนเป็น 100 ล้านบาทแล้ว โดยเป็นความร่วมมือกันระหว่าง GUNKUL และ JMART และ บริษัท ซิงเกอร์ประเทศไทย จำกัด (มหาชน) หรือ SINGER ในการขยายช่องทางจำหน่ายโซลาร์โซลูชั่นร่วมด้วยผลิตภัณฑ์สินเชื่อ เทคโนโลยีที่เกี่ยวข้องกับพลังงานสะอาดและผลิตภัณฑ์อื่นๆ
นอกจากนี้ GUNKUL ยังได้ร่วมมือกับ บริษัท เซ็ปเป้ จำกัด (มหาชน) หรือ SAPPE ในการลงนามบันทึกความเข้าใจ (MOU) ซื้อขายผลิตภัณฑ์เกี่ยวกับพืชกัญชากัญชง เพื่อขยายตลาดสินค้ากัญชากัญชงของไทย โดยนับเป็นจุดเริ่มต้นครั้งสำคัญในการผนึกกำลังสร้างความแข็งแกร่งทางธุรกิจ สอดคล้องนโยบายภาครัฐและกระทรวงสาธารณสุข ที่ต้องการผลักดันกัญชากัญชงให้เป็นพืชเศรษฐกิจตัวใหม่ของประเทศไทย และสามารถนำประโยชน์จากพืชกัญชากัญชง มาใช้ในเชิงพาณิชย์และอุตสาหกรรมต่างๆ เพื่อสร้างประโยชน์ต่อระบบเศรษฐกิจของประเทศ
โดยปัจจุบัน GUNKUL มีโรงสกัดสาร CBD มีจำนวน 1 แห่ง ตั้งอยู่ที่คลอง 11 จังหวัดปทุมธานี เพื่อผลิตสนค้าในหมวดเครื่องสำอาง เครื่องดื่ม และยาสมุนไพร  ซึ่งมีกำลังการผลิตอยู่ที่ 200 กิโลกรัมต่อวัน (ดอกแห้ง) ส่วนพื้นที่เพาะปลูกกัญชงมีจำนวน 15 ไร่ บนพื้นที่ประมาณ 50 ไร่ และมีโรงเรือนเพาะปลูกจำนวน 13 โรงเรือน ซึ่งมีแผนขยายเป็น 35 โรงเรือน บนพื้นที่ 60 ไร่ ภายในสิ้นปี 65